Plaasvoorman vas wat glo seuns verkrag‘n Polisiebeampte by die verdagte kort nadat hy in hegtenis geneem is. Foto: SAPD ŉ 39-jarige man, wat as voorman op ŉ plaas naby Hopetown in die Noord-Kaap werk, is Donderdag in hegtenis geneem in verband met die beweerde verkragting van twee minderjarige seuns. Kapt. Olebogeng Tawana, woordvoerder van die polisie, het gesê die man is op die plaas ongeveer 40 km buite Hopetown in hegtenis geneem. “Sy inhegtenisneming volg nadat die plaaslike eenheid vir seksuele oortredings en gesinsgeweld in kennis gestel is van ŉ 15-jarige seun wat beweer hy is deur die voorman op ŉ plaas in die distrik verkrag,” het Tawana gesê. “Daar word beweer die voorman het altyd die seun en sy 13-jarige vriend by die Hopetown-sakesentrum opgelaai, hulle plaas toe geneem en daar vir hulle alkohol en dwelms gegee. Hy het hulle ook na bewering in hierdie tyd verkrag.” Tawana het gesê die polisie het tydens die man se inhegtenisneming op pornografiese materiaal, ŉ .22-geweer en ammunisie beslag gelê wat in sy besit was. Die man sal Maandag in die hof verskyn op aanklagte van verkragting, seksuele aanranding en onwettige besit van ŉ vuurwapen en ammunisie.